Kemiönsaaren kunnanvaltuusto päätti maanantaina odotetusti erottaa kunnan tarkastuslautakunnan. Päätös syntyi valtuustossa muodollisen yksimielisesti.

Käytännössä päätöstä vastusti Janne Salonen (sit), jonka henkilökohtaiseksi erottamiseksi prosessi oli käynnistetty. Häntä ei kuitenkaan kannattanut kukaan.

Samalla valittiin uusi tarkastuslautakunta, johon tulivat kahta lukuun ottamatta entiset jäsenet. Salosen tilalle nimettiin Jari Holsten ja Fia Hellsbergin tilalle Jenna Moberg. Kaikki kolme lukeutuvat puolueiden ulkopuoliseen Fri Samverkan -ryhmittymään, johon aiemmin kuului myös Salonen.

Harvinainen jupakka juontaa juurensa Kemiönsaaren kunnan viime lokakuussa Örössä järjestämään valtuustoseminaariin, jonka kokonaiskustannukset olivat 15 000 euroa. Valtuutettu Salonen paheksui erityisesti kunnan varojen käyttämistä alkoholiin, jota hänen laskujensa mukaan oli kulunut yhdeksän annosta henkeä kohden. Valtaosa kuluista oli toki muita.

Jatkuu mainoksen jälkeen Mainos päättyy

Salonen epäili, että kunnan varoilla olisi juhlittu samaan ajankohtaan osunutta kunnanjohtajan 50-vuotispäivää. Kunnanjohtaja kiisti väitteen ja kertoi maksaneensa juhlajuomansa itse. Hän teki myöhemmin rikosilmoituksen asiaa koskevasta verkkokirjoittelusta. Siitä ei kuitenkaan nostettu syytettä, koska syyttäjä piti asiaa yhteiskunnallisesti merkittävänä ja katsoi, että kunnanjohtajan on kestettävä toimintaansa kohdistuvaa arvostelua.

Muut valtuutetutkin paheksuivat Salosen ulostuloa. Heidän mielestään hänen ei olisi pitänyt ajaa asiaansa julkisuuden kautta.

Tarkastuslautakunta kokoontui helmikuussa ilman Salosta ja käynnisti toimet tämän erottamiseksi keskuudestaan. Käytännössä sen saattoi tehdä vain erottamalla koko lautakunnan ja valitsemalla muut jäsenet uudelleen.

Erottamisprosessia valmistelemaan nimettiin väliaikainen valiokunta. Perusteena pidettiin Salosen kunnalle aiheuttamaa negatiivista julkisuutta ja sen synnyttämää luottamuspulaa.

Valiokunta kuuli Salosta elokuussa. Hänen oman kuvauksensa perusteella itse asiaan ei päästy lainkaan, vaan keskustelu keskittyi siihen, rikkoiko sen nauhoittaminen lakia. Lopputuloksen Salonen ennakoi verkkokirjoituksissaan jo hyvissä ajoin.

Kunnanjohtaja ei halunnut maanantaina kommentoida tapausta. Salonen arveli, että jatkoa on tavalla tai toisella vielä luvassa.

Salosen mukaan taustalla ei ole esimerkiksi kielipolitiikka, vaikka hän sitäkin on joskus blogisaan ruotinut.

Klo 21.10: Muutettu Salosen kommenttia.